বার্তা ডেস্ক ॥ দলীয় চেয়ারপার্সন বেগম খালেদা জিয়ার মুক্তি ও সিনিয়র ভাইস চেয়ারম্যান তারেক রহমানসহ সকল নেতৃবৃন্দের বিরুদ্ধে দেওয়া আদালতের রায় বাতিলের দাবিতে নগরীসহ বরিশালের বিভিন্ন জেলা-উপজেলায় অবস্থান কর্মসূচি পালন করেছে বিএনপি। আমাদের স্টাফ রিপোর্টার ও প্রতিনিধিদের পাঠানো খবর- স্টাফ রিপোর্টার : দলীয় চেয়ারপার্সন বেগম খালেদা জিয়ার মুক্তি ও সিনিয়র ভাইস চেয়ারম্যান তারেক রহমানসহ সকল নেতৃবৃন্দের বিরুদ্ধে দেওয়া আদালতের রায় বাতিলের দাবিতে অবস্থান কর্মসূচি পালন করেছেন বরিশাল বিএনপির নেতাকর্মীরা। গতকাল বৃহস্পতিবার সকালে সদর রোডের দলীয় কার্যালয়ের সামনে জেলা ও মহানগর বিএনপির উদ্যোগে এ কর্মসূচি পালিত হয়। মহানগর বিএনপির সভাপতি ও কেন্দ্রীয় যুগ্ম মহাসচিব অ্যাড. মজিবর রহমান সরোয়ারের সভাপতিত্বে অনুষ্ঠিত অবস্থান কর্মসূচিতে বক্তব্য রাখেন বিভাগীয় সাংগঠনিক সম্পাদক অ্যাড. বিলকিস জাহান শিরিন, দক্ষিণ জেলা বিএনপির সভাপতি এবায়েদুল হক চাঁন, উত্তর জেলা বিএনপির সভাপতি সাবেক এমপি মেজবাহ উদ্দিন ফরহাদ, মহানগর বিএনপির ভারপ্রাপ্ত সাধারণ সম্পাদক জিয়াউদ্দিন সিকদার জিয়া, বিএনপি নেতা আলী হায়দার বাবুলসহ অন্যান্যরা।